**ПОЗДРАВИТЕЛЕН АДРЕС ДО УЧИЛИЩАТА ОТ НАЧАЛНИКА НА РУО-ПЕРНИК ПО СЛУЧАЙ ПЪРВИЯ УЧЕБЕН ДЕН**

**П** **О** **З** **Д** **Р** **А** **В** **И** **Т** **Е** **Л** **Е** **Н    А** **Д** **Р** **Е** **С**

**УВАЖАЕМИ/УВАЖАЕМА ГОСПОДИН/ГОСПОЖО ДИРЕКТОР,**

**УВАЖЕМИ УЧИТЕЛИ,**

**СКЪПИ УЧЕНИЦИ И РОДИТЕЛИ,**

Звънче звъни – здравей 15 септември!

За поредна година знаковата за българското общество дата 15 септември вълнува малки и големи с необикновена сила и ги пренася в света на буквите и науката. В този ден трудно се изразяват и описват емоциите на ученици, учители и родители, защото дори и най-хубавите думи не се побират в слово. Училищният звънец отново призовава учениците по пътя на познанието и превръща училището в работилница, където се формира мисълта на подрастващото поколение.

Уважаеми учители, прекрачете прага на училището, изпълнени с вяра и любов. Възпитавайте у Вашите ученици отношение към знанието като към най-висшата ценност. Насърчавайте ги да споделят с вас удовлетворението от наученото и радостта от постиженията. Дръжте ги здраво за ръка и ги водете уверено към бъдещето.

Скъпи ученици, вярвайте в силата на науката, защото тя променя съвременния свят! Учете всеотдайно от своите учители, защото те са хората, които ще Ви помогнат да станете по-образовани и по-добри хора. Младостта е изпълнена с достатъчно сили, за да гарантира реализирането на всяка мечта! Отворете умовете си за просвещението и приемете неоценимата помощ на своите учители, за да откриете най-доброто в себе си.

Скъпи родители, бъдете близо до Вашите деца, подкрепяйте ги и им помагайте в трудностите! Споделяйте техните успехи и загуби, преживявайте техните вълнения и поощрявайте тяхното любопитство. Извървете заедно с тях пътя към израстването и превръщането им в знаещи и мислещи хора!

**УСПЕШНА УЧЕБНА ГОДИНА!**

***ВАНЯ КОКОНОВА***

***НАЧАЛНИК НА РУО-ПЕРНИК***